LOVATO- AVTOPLIN

1. V katera vozila je možno vgraditi opremo za avtoplin in koliko stane vgradnja?

Opremo za avtoplin je možno vgraditi v vsako vozilo na bencinski pogon, v razvoju pa je tudi tehnologija za dizel, kar pomeni, da bo v naslednjem letu možno predelati tudi dizelska vozila. Pri proizvajalcu LOVATO so za bencinske motorje na voljo trije osnovni tipi plinskih naprav in sicer:

· najbolj preprosta za predelavo vozil z uplinjačem. V tem primeru se plin dovaja na popolnoma enak način, kot bencin, ki pride v uplinjenem stanju iz uplinjača. Računalnik pomaga samo pri določanju količine dovedenega plina.

· naprava LOVECO, ki se lahko vgradi v vozila z direktnim vbrizgavanjem in deluje na način, da se dovod plina v plinastem stanju (v rezervoarju je namreč v tekočem) s pomočjo računalnika v primerni količini pomeša z zrakom in dovede pri sesalnih kanalih, računalnik pa istočasno izklopi sistem direktnega vbrizgavanja bencina in s tem prepreči dovod bencina. Podatke za mešanico plina in zraka dobiva računalnik na podlagi informacij lambda sonde, obratov motorja in pretoka zraka.

· Najsodobnejša plinska naprava se imenuje FAST in je namenjena sodobnim motorjem z direktnim vbrizgom. Ta naprava je tehnološko dovršena do te mere, da je vso krmiljenje naprave v računalnikom, ki v »sodelovanju« z računalnikom Vašega avtomobila dovaja plin neposredno v vsak valj. Za razliko od LOVECO, naprava FAST omogoča direkten točkovni vbrizg plina v motor, računalnik pa prilagaja količino plina za vsak valj posebej in ne za motor kot celoto.

2. Kolikšna je poraba goriva, koliko lahko prepelje vozilo z eno posodo  goriva?

Poraba goriva se ne spreminja v primerjavi z bencinom, v primeru, da je naprava strokovno vgrajena in da so vsi parametri, ki jih naprava potrebuje strokovno nastavljeni. Razlika je tako le v ceni goriva, seveda pa je potrebno poudariti ekološko komponento. 

Razdalja, ki jo vozilo lahko prepelje je odvisna od velikosti posode. Obstojata dva osnovna tipa rezervoarja in sicer cilindrične oblike (ti so lahko veliki tudi do 120 l) in torodialne oblike, ki so namenjeni za vgradnjo v prostor, kjer se nahaja rezervno kolo (ti so vleki do največ 60 l). V primeru vgradnje rezervoarja kapacitete okrog 90 l je možno z vozilom moči 85 kW in 1800 ccm prevoziti okrog 1000 km, če pa k temu dodamo še 60 l bencinski rezervoar pa lahko brez polnjenja pridemo iz Ljubljane do Barcelone ali Londona.

3. Kdaj se vozniku izplača predelati vozilo?

Glede na ceno vgradnje je smiselno vgraditi plinsko napravo, v kolikor namerava voznik s tem avtom prevoziti vsaj 35.000 km. Zaradi ugodnih kreditov za vgradnjo plinske naprave si lahko voznik odplačevanje kredita uredi tako, da je obrok kredita enako velik prihranku zaradi razlike cene goriva.

4. Se v Sloveniji povečuje ali zmanjšuje povpraševanje po predelavi vozil?

Odkar je možno vgraditi plinsko napravo tudi v Sloveniji (zaenkrat samo v Mariboru – Servis KIA Potočnik) je povpraševanje večje od zmožnosti servisa za vgradnjo. Glede na dvig cene nafte in posledično bencina lahko pričakujemo veliko povečanje povpraševanja!

5. Kje lahko vozniki polnijo svoja vozila z avtoplinom?

V Sloveniji je na voljo pet črpalk in sicer v Ljubljani, Mariboru, Kopru, Ribnici in Kozini. V pripravi je tudi v Celju. V tujini je tega bistveno več. Najbolje je razvito v Italiji, Belgiji, Nizozemski, Veliki Britaniji, Franciji, Poljski, Češki, Slovaški, Hrvaški. V teh državah so črpalke skoraj na vsakem koraku. Dokaj slabo razvito je v Avstriji in Švici. V zadnjem času se je zgodil velik napredek v Nemčiji, kjer so v zadnjih petih letih postavili preko 500 novih črpalk za avtoplin! 

Cena tega goriva se v državah EU giblje od 0.3 do 0.7 Evra, razmerje med ceno plina in bencina pa je najugodnejše v Belgiji, Nizozemskem, kjer je plin več kot  3x cenejši od bencina, najmanj ugodno pa v Sloveniji in Avstriji, kjer je cena plina več kot polovica cene bencina. Drugače je normalno razmerje nekoliko pod 1:2 (na primer na Hrvaškem je cena plina 3.05 HRK, bencina pa okrog 7.5 HRK)

6. Kako je z varnostjo, kakšni so največji predsodki slovenskih voznikov do tega pogonskega sredstva?

Največji predsodek izvira iz časov, ko so bile v Jugoslaviji težave z bencinom in so ljudje množično predelovali vozila na plin. Večinoma pri nestrokovnih monterjih. Nesreče so se dogajala pri polnjenju, ko so doma prečrpavali plin iz gospodinjskih jeklenk po možnosti s črpalko za prečrpavanje vode, ki se je priključila na vrtalni stroj. 

Ob iskrenju vrtalnega stroja je prišlo do vžiga plina in tudi nesreče. V primeru varne in strokovne vgradnje je varnost urejena tako, da bo v primeru prometne nesreče večjo nevarnost povzročal bencinski rezervoar kot plin.

7. Prednosti in slabosti avtoplina oz. vgradnje sistema?

Prednosti:

· Ekologija - Vozila predelana na UNP (utekočinjen naftni plin) skoraj ne onesnažujejo okolja. Izpuh avtomobila predstavljata CO2 in vodna para. V izpuhu ni nevarnega CO, kar pomeni, da s takšnim vozilom ni možno uspešno narediti samomora v zaprti garaži!

· Ekonomičnost – Pri vozilu povprečne kubature (npr 1.6 - 1.8 l in moči okrog 80 kW je prihranek v primeru uporabe samo v Sloveniji med 7 in 8 SIT/ km, kar pri 35.000 km letno pomeni najmanj 1000 Evrov, ali z drugimi besedami stroške registracije in zavarovanja. V primeru vožnje v tujini pa je prihranek (npr v Belgiji) tudi 15 SIT/ km ali več!

· Obraba motorja se bistveno zmanjša, saj je v primeru plina poponoma čisto izgorevanje.

· Ko zmanjka plina imate v rezervi še vedno bencin.

Slabosti:

· V primeru cilindričnega rezervoarja zasede le-ta določen del prtljažnega prostora, ker pa je fiksiran, ga ni možno premikati ( če bi na primer želeli podreti zadnje klopi)

· Kot že povedano, je izpuh sestavljen iz vode in CO2. V hladnih dneh se tisti del izpuha, ki predstavlja vodo na koncu izpušne cevi utekočini in izgleda, kot da se iz avta kadi bel dim. To je enak pojav, kot pri dihanju, ko se v mrzlih dneh pozna »sapa«.

· Pri nestrokovni vgradnji lahko poraba goriva bistveno naraste, v primeru nestrokovnosti pri instalaciji cevi in ventilov, pa lahko pride tudi do uhajanja plina in s tem povezanih možnih nesreč. Zato odsvetujemo vsak poskus nestrokovne vgradnje!

· Ko gre plin proti koncu (zadnji liter ali dva) se pritisk plina zmanjša in motor ne more dobiti zadostne količine plina. Moč motorja začne zato postopoma padati – seveda le do ponovnega polnjenja.

· Cenejša izvedba nima indikatorja za količino plina, tako, da se je potrebno ravnati po prevoženih kilometrih.

8. kako se država odziva na poskuse uveljavitve avtoplina?

Prejšnja oblast ni spodbujala razvoja, zavirala pa tudi ne. Trošarine so bile bistveno nižje, kot za bencin, tako, da je cena plina bila atraktivna.

9. Obeti za prihodnost?

Verjamemo, da bo nova vlada posvetila večjo pozornost predvsem iz razloga varovanja okolja. Računamo tudi na določene subvencije avtoplina, tako, da bi cena znašala manj kot polovico cene bencina.

